**Proiectul Livada Moldovei**

**Proiectul Livada Moldovei** este finanțat din împrumutul **Băncii Europene de Investiții (BEI),** acordat **Guvernului Republicii Moldova** și are scopul de a consolida sectorul horticol din Moldova.

Linia de Credit - în vigoare din 31 Iulie, 2014. Debursările au demarat în decembrie 2016. În cadrul Componentei Liniei de Credit deja sunt finanțate 4 Sub-Proiecte în suma totala de 1,0 mil. EUR.

Disponibile pentru debursare în Linia de Credit- circa 59.0 mil. EURO.

#### Data limita de prezentare a cererilor de tragere a fondurilor -31 iulie 2019.

#### Promotorul Proiectului este Unitatea de Implementare a Proiectului în cadrul Ministerului Agriculturii, responsabila și de implementare (UCIMPRSVV, tel. +373 22 260903, [office@winemoldova.md](mailto:office@winemoldova.md)).

Suma Împrumutului BEI constituie **120.0 mil. EUR,** inclusiv Linia de Credit de circa **60 mil. EUR**, care va fi recreditată întreprinderilor sectorului vinicol si industriei conexe de către Ministerul Finanțelor prin intermediul Directoratului Liniei de Credit (DLC) și prin Instituțiile Financiare Participante (IFP) eligibile, care î-și asumă integral toate riscurile legate de creditare:

- **BC “ Mobiasbancă - Groupe Societe Generale” (tel. 812-548),**

**- BC “ProCredit Bank” (tel. 782-498),**

**- BC “ Comertbank” (tel. 839-748),**

**- BC “ Energbank” (tel. 858-056).**

In cadrul Componentei Liniei de Credit sunt eligibile spre finanțare Sub-Proiecte de plantare / replantare / restructurare a livezilor și a podgoriilor de struguri de masă, inclusiv în pepiniere asociate, investiţii în infrastructura de post-recoltare, inclusiv instalații de pre-răcire, transportare la rece, unități de sortare, instalații de prelucrare şi calibrare, platforme de comercializare, soluții de ambalare și altele.

Beneficiari eligibili pot fi Întreprinderi Mici și Mijlocii (IMM ), alte companii care operează în sectorul horticol și a industriei conexe, inclusiv companii private și publice, care nu se încadrează în definiția IMM, autoritățile centrale sau locale sau alte instituții publice cu activități în cadrul lanțului valoric horticol.

**Sume eligibile pentru finanțare.** Cu excepția cazurilor, în care BEI şi Guvernul Republicii Moldova vor conveni altfel, valoarea şi termenul Sub-Împrumuturilor vor fi plafonate în dependență de tipul Sub-Împrumutului, după cum urmează:

* Sub-Proiecte cu un cost total de mai mult de **5 milioane EURO** (cinci milioane) sunt eligibile, cu condiția aprobării ex ante de către BEI;
* alocarea maximă cumulativă pe care un Beneficiar final care operează sau vrea să creeze pepiniere, să planteze livezi și viță de vie de struguri de masă, replanteze și / sau restructureze, nu trebuie să depășească **1.000.000 EURO** (un milion);
* alocarea maximă cumulativă pentru un singur Beneficiar final (inclusiv toate investițiile acestuia în cadrul lanțului valoric) nu trebuie să depășească **5.000.000 EURO** (cinci milioane);
* valoarea minimă de alocare pentru orice investiție individuală trebuie să fie de cel puțin **5.000 EURO** (cinci mii).
* Creditul BEI poate fi utilizat pentru a oferi o bază stabilă de capital circulant de până la **600.000 EURO** prin finanțarea cerințelor de capital circulant ale Beneficiarilor finali, care va fi asociat cu ciclul lor de producere și ca parte a activităților lor normale. Banca intermediară poate oferi un Sub-Împrumut Beneficiarului final pentru finanțarea capitalului circulant pe un termen de cel puțin 2 ani. Linia de credit destinată capitalului circulant nu trebuie să depășească maximum 5 ani, inclusiv perioada de grație de 2 ani.

**Costul total al fiecărui Sub-Proiect** nu trebuie să depășească 50,000,000 EURO sau echivalentul acestei sume în alte valute. Ca regula generală, pentru partajarea riscurilor, finanțarea din partea BEI nu trebuie să depășească 50 % din costul Sub-Proiectului. Restul de 50% din costul total al Sub-Proiectului poate fi finanțat prin: (i) fondurile proprii ale Beneficiarului, inclusiv contribuțiile proprii justificate; (ii) credite adiționale de la bănci comerciale locale; (iii) din partea instituțiilor financiare internaționale; (iv) subvențiile disponibile de la diferiți donatori; (v) sau alte resurse bugetare disponibile.

Până la 10% din împrumutul BEI poate fi utilizată pentru recreditarea de Sub-Proiecte, care implică finanțarea mijloacelor fixe uzate (in cazul clădirilor mai vechi de 5 ani -trebuie să fie evaluate în mod individual, instalațiile și echipamentele de mana a doua ar trebui să nu fie mai vechi de 10 ani).

**Activități neeligibile:**

1. producerea (sau lucrări de construcție, distribuție sau prelucrare) și comerțul cu armament și arme, muniții, echipamente militare sau de poliție, sau infrastructuri, precum și echipamente sau infrastructură care au drept rezultat limitarea drepturilor individuale ale oamenilor și libertatea acestora (de exemplu în închisori, detenție centre de orice formă) sau prin încălcarea drepturilor omului;
2. producția (sau lucrări de construcție, distribuție sau prelucrare), și comerțul cu jocurile de noroc și a echipamentelor aferente;
3. producția (sau lucrări de construcție), distribuție sau prelucrare) și comerțului cu produse din tutun;
4. activități care implică animale vii în scopuri experimentale și științifice, în măsura în care respectarea Convenției Consiliului Europei pentru protecția animalelor vertebrate utilizate în scopuri experimentale și în alte scopuri științifice nu poate fi garantată;
5. activități, care dau naștere la un impact asupra mediului, care nu sunt în mare măsură diminuate și / sau compensate;
6. activități considerate etic sau moral controversate sau care sunt interzise de legislația națională, de exemplu cercetarea privind clonarea umană;
7. activitatea pură de dezvoltare imobiliara;
8. activități financiare pure și investiții în instrumente financiare.

**Maturitatea Sub-Împrumuturilor** pentru Beneficiari – max. 10 ani si min. 2 ani.

Este posibilă **finanțarea retroactivă** pentru cheltuielile eligibile, efectuate de către Beneficiarii finali din resursele financiare proprii şi / sau din împrumuturile IFP înainte de data semnării acordului de credit cu IFP (cu toate acestea, cheltuielile eligibile nu trebuie să fie efectuate înainte de 31 iulie 2014).

Rata de recreditare aMinisterului Finanțelor/DLC pentru băncile intermediare (anuală, flotantă, revizuită semi-anual pentru fiecare transa în parte alocată de BEI) pentru fondurile Liniei de Credit este bazată pe rata EURIBOR de 6 luni pentru Sub-Împrumuturi în EUR, plus marja creditorului extern, plus marja de acoperire a costurilor de deservire a împrumutului extern și cheltuielilor operaționale și de risc valutar. Băncile intermediare, asumându-și toate riscurile legate de recreditare a Beneficiarilor finali, vor adăuga o marja pentru riscurile sale de credit, în același timp asigurând transmiterea Beneficiarilor finali a avantajelor Proiectului.

Pentru asigurarea transparentei costurilor fondurilor **ratele de recreditare** pentru IFP intermediare sunt plasate periodic pe pagina web a Ministerului Finanțelor [www.mf.gov.md/ instituti](http://www.mf.gov.md/%20institutii).

Pentru accesarea unui Sub-Împrumut Beneficiarii potențiali se pot adresa la Unitatea de Implementare a Proiectului (UCIMPRSVV) pentru consultări generale.

Pentru negocierea condițiilor și contractarea Sub-Împrumutului Beneficiarii trebuie să se adreseze la IFP eligibile menționate, cu care Ministerul Finanțelor a semnat Acorduri de Recreditare a fondurilor Proiectului.

**Directoratul Liniei de Credit** al Ministerului Finanțelor (DLC) este responsabil de consolidarea cererilor de tragere a fondurilor primite de la IFP si UCIMPRSVV, verificarea și aprobarea tragerilor fondurilor în cadrul Liniei de Credit, verificării respectării de către IFP a termenilor și condițiilor Acordurilor de Recreditare semnate de acestea cu Ministerul Finanțelor, a condițiilor Manualelor Operaționale ale Liniei de Credit, evidența, calcularea şi colectarea plăţilor de la IFP de rambursare a sumelor principale recreditate şi de achitare a dobânzilor aferente.

**Directoratul Liniei de Credit**. 20 martie, 2017. Tel. DLC: +373 22 238246. Fax: +373 22 238248. [www.mf.gov.md/institutii](http://www.mf.gov.md/institutii)